Title: predkladacia
Author: .
Last saved by: agenda0
Company: MPSV

Predkladacia   správa

Na ustanovenie katalógov pracovných činností vo verejnej službe a o ich zmenách a dopĺňaní splnomocňuje vládu Slovenskej republiky § 46 ods. 3  zákona č. 313/2001 Z. z.  o verejnej službe (ďalej len „zákon“). Katalóg pracovných činností s prevahou duševnej práce vo verejnej službe a Katalóg pracovných činností  remeselných, manuálnych a manipulačných  s prevahou fyzickej práce vo verejnej službe (ďalej len „katalógy“) tvoria prílohu k návrhu nariadenia vlády Slovenskej republiky (ďalej len „nariadenie vlády“).

Hierarchia zaradenia pracovných činností vykonávaných vo verejnej službe je určená na základe analytického bodového hodnotenia. Hodnotením sa kvantitatívne vyjadrujú kvalitatívne rozdiely práce a tým sa tvorí základ pre diferencované odmeňovanie vo verejnej službe. Hodnotenie je systematický proces, ktorého účelom je najmä:
- poskytovať racionálnu základňu pre vytvorenie a uplatňovanie spravodlivého a objektívneho odmeňovania; subjektívne rozhodovanie v oblasti odmeňovania priblížiť „racionálnemu“ rozhodovaniu,
- napomáhať k vytváraniu opodstatnených relácií medzi existujúcimi činnosťami,
- určiť, nakoľko je hodnota práce navzájom porovnateľná, aby bolo možné zabezpečiť, že za práce rovnakej hodnoty (náročnosti)  bude vyplatená rovnaká odmena.

Na hodnotenie pracovných činností zriadil minister práce, sociálnych vecí a rodiny Slovenskej republiky v roku 1993 ako svoj poradný orgán Expertnú komisiu na hodnotenie pracovných činností v rozpočtovej sfére (ďalej len “expertná komisia“). Základnou tézou pre jej činnosť bolo pripraviť nový systém hodnotenia prevažne duševných činností,  vytvoriť širší priestor na ich odstupňovanie z hľadiska náročnosti a kvalifikačných predpokladov, potrebných na ich vykonávanie s cieľom vytvoriť podmienky na zvýšenie kvality a efektívnosti  verejnej služby. 

Ťažiskovou úlohou expertnej komisie a ďalších expertov bolo pripraviť na základe analytického bodového hodnotenia návrhy objektívnych, hierarchicky vyvážených  katalógov podľa kvalifikačnej náročnosti,  zložitosti, zodpovednosti a psychickej a fyzickej záťaže jednotlivých  činností a docieliť ich medzirezortnú vyváženosť. 

Členmi expertnej komisie sú  zástupcovia vybraných ministerstiev a vybraných ďalších ústredných orgánov štátnej správy, vybraných štátnych orgánov plniacich štátne záležitosti, vybraných nevýrobných odborových zväzov, Asociácie zamestnávateľských zväzov a združení SR, Združenia miest a obcí Slovenska, Rady vysokých škôl SR, Učiteľského fóra Slovenska, Slovenskej akadémie vied a Výskumného ústavu práce, sociálnych vecí a rodiny. Súčasťou expertnej komisie je pracovná skupina na hodnotenie činností štátnej služby, v ktorej sú zastúpené ďalšie ministerstvá, ústredné orgány štátnej správy a vybrané orgány štátnej správy. Na rokovania expertná komisia pravidelne prizýva aj ďalších expertov napr. zo štátnych orgánov plniacich štátne záležitosti, vybraných verejnoprávnych inštitúcií a pod. 

Expertná komisia prehodnotila spolu viac ako 2000 činností. V porovnaní so súčasne platným katalógom pracovných činností v prílohe č. 1 nariadenia vlády Slovenskej republiky č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení neskorších predpisov, ktorý pre celú oblasť rozpočtových a niektorých ďalších organizácií a orgánov obsahuje asi 1100 pracovných činností, predstavujú novokoncipované katalógy značné rozšírenie a zjednoznačnenie pri určovaní najnáročnejšej činnosti v rámci opisu pracovných činností, ktoré má zamestnanec v zmysle pracovnej zmluvy vykonávať (§ 3 ods. 3 zákona).
 
Vyhodnotenie medzirezortného pripomienkového konania tvorí súčasť materiálu. Návrh nariadenia vlády sa predkladá bez rozporov.

Návrh nariadenia vlády bol 21. 12. 2001 prerokovaný v Rade hospodárskej a sociálnej dohody Slovenskej republiky. Požiadavka na doplnenie hierarchie pracovných činností učiteľov materských škôl bola akceptovaná a pracovné činnosti sú na základe záverov rokovania expertnej komisie doplnené do katalógu. Zároveň v zmysle záverov rokovania expertnej komisie 3. 1. 2002 sa doplnili do katalógu ďalšie pracovné činnosti.
 
Na základe záverov rokovania Legislatívnej rady vlády Slovenskej republiky 8. 1. 2002 sa na rokovanie vlády predkladá návrh nového  znenia:
- upravilo sa znenie ustanovení § 1 až 3,
- v  prílohe č. 1 sa upravilo znenie niektorých pracovných činností a v časti 15. Samospráva (vyšší územný celok) sa doplnili niektoré pracovné činnosti v súlade so zákonom č. 416/2001 Z. z. o prechode niektorých pôsobnosti z orgánov štátnej správy na obce a na vyššie územné celky. 

Všetky zmeny a doplnenia sa prerokovali na zasadnutí expertnej komisie 17. januára 2002. V súlade s ustanovením § 46 ods. 3 zákona o verejnej službe a § 2 predkladaného návrhu nariadenia vlády sa budú postupne, podľa harmonogramu presunu kompetencií, dopĺňať do katalógu ďalšie pracovné činnosti, vykonávané samosprávou.

Návrh nariadenia vlády nemá vplyv na zamestnanosť ani vplyv ekonomický a environmentálny. Finančné krytie z hľadiska štátneho rozpočtu bolo kvantifikované v návrhu zákona o verejnej službe a je zabezpečené v zákone o štátnom rozpočte na rok 2002. 

 Katalógy pracovných činností vo verejnej službe predstavujú „otvorený, živý materiál“, ktorý sa bude podľa potreby praxe dopĺňať o nové pracovné činnosti. Proces dopĺňania katalógov je v zmysle § 46 ods. 5 zákona v pôsobnosti Ministerstva práce, sociálnych vecí a rodiny Slovenskej republiky, ktoré je povinné dbať, aby dopĺňanie katalógov o nové činnosti bolo v súlade s charakteristikami platových tried v prílohe č. 1 k zákonu. Hodnotenie činností bude i naďalej zabezpečovať expertná komisia.